**Savjetovanje sa zainteresiranom javnošću o izmjenama i dopunama Statuta Katoličkog bogoslovnog fakulteta Sveučilišta u Splitu**

**Predlažu se Izmjene i dopune Statuta Katoličkog bogoslovnog fakulteta Sveučilišta u Splitu**. U pročišćenoj verziji teksta Pravilnika sve izmjene u odnosu na prethodnu verziju označene su žutom bojom.

Sažetak izmjena:

* Usklađivanje djelatnosti knjižnice sukladno Izvješću unutarnje revizije o radu i djelovanju knjižnice KBF-a
* Usklađivanje ustrojstva dekanata sukladno potrebama uzrokovanim dinamičnim promjenama i razvoju KBF-a u Splitu
* Usklađivanje odredbi sukladno zahtjevu velikog kancelara kojim traži da se Statut KBF-a uskladi s Izmjenama i dopunama Pravilnika o vršenju ovlasti velikog kancelara

**Trajanje Javnog savjetovanja: od 19. ožujka 2025. do 17. travnja 2025.**

# Povijesni osvrt

Katolički bogoslovni fakultet Sveučilišta u Splitu nastao je udruživanjem Teologije u Splitu i Franjevačke teologije u Makarskoj.

*Teologija u Splitu* najstarija je od svih postojećih visokoškolskih ustanova u južnoj Hrvatskoj. Njezini početci sežu u rani srednji vijek, kada je počela djelovati splitska katedralna škola u kojoj su se predavale gramatika i teologija, čiji su programi poslije usklađeni s odredbama III. i IV. Lateranskog sabora. U splitskoj katedralnoj školi predaje se jednostavniji oblik bogoslovne nastave, o čemu postoje vijesti iz 1593. i 1594. godine. U vrijeme nadbiskupa Stjepana Cosmija od godine 1700. djelovale su dvije visoke škole: filozofska i bogoslovna. Splitska bogoslovna škola djelovala je do godine 1821., a splitski dvogodišnji filozofski studij (od 1810. nazvan *licej*), nastavio je s radom do godine 1848.

Odlukom cara Franje II. u Zadru je godine 1826. otvorena Visoka bogoslovna škola, za bogoslove svih tadanjih dalmatinskih biskupija. Učilište je godine 1922. iz Zadra premješteno u Split. Toj školi priznata je fakultetska razina 7. lipnja 1940., a od 9. veljače 1941. Visoka bogoslovna škola u Splitu djeluje kao petogodišnji studij. Nakon Drugoga vatikanskog sabora studij je produljen na šest godina. Od godine 1972. učilište je, pod nazivom *Teologija u Splitu*, pripojeno Katoličkom bogoslovnom fakultetu u Zagrebu.

Pri *Teologiji u Splitu* od godine 1970. djeluje *Institut za teološku kulturu laika* koji je godine 1990. prerastao u četverogodišnji studij. Od godine 1991. dobio je naziv *Teološko-katehetski institut*, a potom *Teološko-katehetski studij* pri *Teologiji u Splitu*.

*Franjevačka teologija u Makarskoj* baštinik je filozofskih i bogoslovnih učilišta koja su postojala u franjevačkim samostanima još od XIII. stoljeća. Nastala je spajanjem učilišta u Šibeniku (osnovano 1699.) i u Makarskoj (osnovano 1708.). Austrijskim zakonima iz godine 1828. učilište je preustrojeno tako da je ujedinjeno bogoslovno učilište imalo prve dvije godine studija u Šibeniku, a druge dvije u Makarskoj. Godine 1907. ujedinjene su sve četiri godine bogoslovnog studija u Makarskoj, a godine 1936. pripojen mu je filozofski studij, te je učilište nazvano *Franjevačka visoka bogoslovija u Makarskoj*. Učilište je priznato fakultetom 7. lipnja 1940., a godine 1971. pripojeno je Katoličkomu bogoslovnom fakultetu u Zagrebu pod nazivom *Franjevačka teologija u Makarskoj*.

*Teologija u Splitu* i *Franjevačka teologija u Makarskoj* od godine 1995. uključene su u Sveučilište u Zagrebu, kao područni studiji *Katoličkoga bogoslovnog fakulteta*. Na temelju međusobnih pregovora i *Ugovora između Svete Stolice i Republike Hrvatske o suradnji na području odgoja i kulture* (od 9. lipnja 1997.) biskupski ordinariji Splitske metropolije uime *Teologije u Splitu*, a provincijal Franjevačke provincije Presvetoga Otkupitelja u ime *Franjevačke teologije u Makarskoj* potpisali su 30. rujna 1997. Ugovor o udruživanju i o osnivanju Katoličkoga bogoslovnog fakulteta u Splitu.

Ugovor o položaju i djelovanju Katoličkoga bogoslovnog fakulteta u Splitu u sastavu Sveučilišta u Splitu potpisan je 9. srpnja 1999., a istoga je dana Dikasterij za kulturu i obrazovanje (prije: Kongregacija za katolički odgoj i obrazovanje) u Vatikanu izdao uredbu o osnivanju tog Fakulteta (br. 761/98). Isti je Dikasterij 8. lipnja 2000. osnovao Viši institut religioznih znanosti (br. 534/2000).

Na temelju čl. 7. apostolske konstitucije *Veritatis Gaudium*, čl. 17. st. 3., čl. 19. st. 3. točka 2. i čl. 109. st. 1. Zakona o visokom obrazovanju i znanstvenoj djelatnosti (NN 119/22 - u daljnjem tekstu Zakon), čl. 59. st. 3. točka 2. te članka 57. Statuta Sveučilišta u Splitu (u daljnjem tekstu: Statuta Sveučilišta) i t. 4. st. 1. Ugovora o položaju i djelovanju Katoličkoga bogoslovnog fakulteta u Splitu u sastavu Sveučilišta u Splitu (u daljnjem tekstu: Sveučilišta) Fakultetsko vijeće Katoličkoga bogoslovnog fakulteta u Splitu dana 20. travnja 2023. donijelo je:

**STATUT**

**KATOLIČKOGA BOGOSLOVNOG FAKULTETA U SPLITU**

# I. OPĆE ODREDBE

## 1. Ime

**Članak 1.**

§ 1. Naziv je Fakulteta “Sveučilište u Splitu, Katolički bogoslovni fakultet” (latinski naziv: *Universitas Studiorum Spalatensis, Facultas Theologiae Catholicae*) (u daljnjem tekstu: Fakultet).

§ 2. Fakultet je visoko učilište koje je sastavnica Sveučilišta u Splitu, a njegovo je sjedište u Splitu, Zrinsko-Frankopanska ulica broj 19.

§ 3. Fakultet je pravna osoba i upisan je u registar ustanova na Trgovačkomu sudu u Splitu pod matičnim brojem upisnika 238 te u Upisnik visokih učilišta koji vodi nadležno ministarstvo.

## 2. Narav

**Članak 2.**

§ 1. Fakultet, koji je kao javno visoko crkveno učilište kanonski osnovao Dikasterij za kulturu i obrazovanje (u daljnjem tekstu: Dikasterij), svoju djelatnost obavlja u skladu s odredbama apostolske konstitucije *Veritatis gaudium*, Zakonikakanonskogaprava (*Codex iuris canonici*,u daljnjem tekstu: CIC), pravnih propisa Republike Hrvatske, Statuta Sveučilišta u Splitu, ovog Statuta, Ugovora između biskupija Splitske metropolije (u daljnjem tekstu: Metropolija) i Franjevačkeprovincije Presvetoga Otkupitelja (u daljnjem tekstu: Franjevačka provincija), Ugovora između Svete Stolicei Republike Hrvatske o suradnji na području odgoja i kulture te prema drugim općim aktima Fakulteta.

§ 2. Javnopravni položaj Fakulteta zajamčen je čl. 2. Ugovora između Svete Stolice i Republike Hrvatske o pravnim pitanjima, a položaj, djelovanje i posebnost u sastavu Sveučilišta određeni su Ugovorom o položaju i djelovanju Katoličkoga bogoslovnog fakulteta u Splitu u sastavu Sveučilišta u Splitu, od 9. srpnja 1999. godine.

§ 3. O crkvenom statusu Fakulteta brine se dijecezanski biskup Splitsko-makarske nadbiskupije s ostalim biskupima Metropolije i provincijalom Franjevačke provincije.

**Članak 3.**

Fakultet u svojem djelovanju ima akademsku slobodu i samostalnost poštujući crkveno pravne propise i propise Republike Hrvatske.

## 3. Djelatnost

**Članak 4.**

Djelatnost je Fakulteta:

* znanstveno-nastavna djelatnost,
* njegovanje, sustavno i cjelovito izlaganje kršćanske Objave, unaprjeđivanje spoznaje njezine istine preko filozofsko-teoloških znanosti,
* odgoj i obrazovanje dijecezanskog i redovničkog klera i katoličkih laika,
* evangelizacija i inkulturacija kršćanstva kao i razvoj kršćanske filozofske i teološke misli u suradnji s ostalim znanstvenim ustanovama,
* znanstveni i filozofsko-teološki odgoj i obrazovanje dijecezanskih i redovničkih kandidata za svećenstvo i pripravnika za posebne crkvene službe i zadaće,
* znanstveni filozofsko-teološki odgoj i obrazovanje studenata koji će preuzimati zadaću podučavanja na katedrama visokih teoloških učilišta ili službe intelektualnog apostolata,
* znanstveni teološko-pedagoški odgoj i obrazovanje studenata koji se spremaju za podučavanje u osnovnim i srednjim školama,
* znanstveni teološko-pastoralni odgoj i obrazovanje studenata koji se spremaju za crkvene službe pastoralnih radnika,
* promicanje trajnoga teološkog usavršavanja svećenika, laika i pastoralnih radnika podučavanje i znanstveno istraživanje,
* suradnja s drugim fakultetima, posebno s katoličkim bogoslovnim fakultetima u Republici Hrvatskoj, njegujući interdisciplinarnost i čuvajući svoju autonomiju prema odredbama Svete Stolice, s posebnim središtima znanstvenog istraživanja,
* izdavanje znanstvenih revija i publikacija, organiziranje kongresa i drugih znanstvenih susreta, suradnjom svih svojih članova: nastavnika i studenata, prema svojim mogućnostima i sposobnostima
* knjižnična te informatička djelatnost za potrebe nastavne, znanstvene, istraživačke i stručne djelatnosti fakulteta,
* znanstvenoistraživačka djelatnost.

Fakultet može obavljati i druge djelatnosti bez upisa u sudski registar, u manjem opsegu, koje služe unaprjeđivanju registrirane djelatnosti i pridonose iskorištenosti prostornih i kadrovskih kapaciteta te opreme.

## 4. Opći akti

**Članak 5.**

§ 1. Statut je temeljni akt Fakulteta. Donosi ga Fakultetsko vijeće, uz suglasnost Senata Sveučilišta u Splitu, a odobrava ga Dikasterij.

§ 2. Pravilnici su opći akti Fakulteta. Donosi ih Fakultetsko vijeće, a potvrđuje veliki kancelar.

§ 3. Pravilnicima Fakulteta, izrađenima u skladu s propisima CIC-a, pravnim propisima Republike Hrvatske i ovim Statutom, pobliže se određuje način rada pojedinih tijela, ustroj radnih mjesta, odnosi akademskih i zbornih tijela te sve ono na što upućuje Statut Fakulteta kao i drugo što je propisano pravnim propisima Republike Hrvatske za visoka učilišta i Statutom Sveučilišta, a nije u suprotnosti s crkvenim propisima.

## 5. Grb, pečat, Dan Fakulteta

**Članak 6.**

§ 1. Fakultet ima svoj grb, pečat i suhi žig, a njihov opis i uporaba uređeni su posebnim Pravilnikom.

§ 2. Dan je Fakulteta 30. rujna, blagdan svetog Jeronima, koji je ujedno i zaštitnik Fakulteta.

# II. AKADEMSKA ZAJEDNICA, NJEZINA UPRAVA I UNUTARNJI USTROJ FAKULTETA

**Članak 7.**

Akademsku zajednicu Fakulteta čine sve osobe koje na različite načine i na različitom stupnju sudjeluju u životu Fakulteta i koje, svatko prema svojoj vlastitoj ulozi i mogućnostima, dijele odgovornost za dobrobit cijele akademske zajednice i pridonose postizanju njezinih ciljeva.

**Članak 8.**

§ 1. Fakultet pravno ovisi o Velikome kancelaru koji predstavlja crkvenu vlast Fakulteta i njime upravlja u skladu s odredbama Zakonika kanonskog prava *i Pravilnika o vršenju ovlasti velikog kancelara Katoličkog bogoslovnog fakulteta Sveučilišta u Splitu.*

§ 2. Akademske vlasti Fakulteta su dekan (personalno) i Fakultetsko vijeće (kolegijalno) tijelo uprave (Veritatis Gaudium, čl. 15).

§ 3. Fakultetsko vijeće, radi upravljanja i unaprjeđenja znanstvenog, pedagoškog, disciplinarnog, ekonomskog ili drugog sektora, imenuje stalne i povremene odbore, povjerenstva ili druga tijela predviđena ovim Statutom i drugim općim aktima Fakulteta i Sveučilišta.

§ 4. Odredba § 3. ovoga članka ne odnosi se na povjerenstva koja imenuje dekan iz djelokruga svoje nadležnosti.

## 1. Veliki kancelar

**Članak 9.**

§ 1. Veliki kancelar Fakulteta je metropolit, nadbiskup Splitsko-makarske nadbiskupije, koji je ujedno zastupnik biskupā Metropolije.

§ 2. Ako je nadbiskupska stolica spriječena ili prazna, službu velikog kancelara obavlja onaj tko zamjenjuje nadbiskupa.

**Članak 10.**

§ 1. Veliki kancelar zastupa Apostolsku Stolicu pred Sveučilištem i Fakultetom te zastupa Fakultet pred Apostolskom Stolicom.

§ 2. Veliki se kancelar brine za očuvanje i napredak izvorne kršćanske misli i života kao i za zajedništvo s općom i mjesnom Crkvom.

§ 3. Veliki kancelar:

1. brine se za vjerno i cjelovito naučavanje i očuvanje katoličkog nauka,
2. promiče, čuva i unaprjeđuje znanstveno zalaganje i crkveni identitet Fakulteta te potiče nastavnike i studente na trajnu znanstvenu odgovornost,
3. promiče, čuva i unaprjeđuje zajedništvo među članovima akademske zajednice Fakulteta,
4. brine se, zajedno s biskupima Metropolije i velikim vicekancelarom, za nastavno osoblje Fakulteta,
5. brine se za vjerno održavanje odredaba Apostolske Stolice i ovog Statuta,
6. traži od Dikasterija potvrdu izabranog ili imenovanog dekana Fakulteta,
7. traži nihil obstat za nastavnika koji se izabire na znanstveno-nastavno radno mjesto redovitog profesora ili za osobu kojoj se podjeljuje počasni doktorat znanosti,
8. potvrđuje zakonito izabranog dekana i odobrava zakonito izabrane prodekane,
9. razrješuje dekana i prodekane,
10. traži odobrenje Statuta i studijskih programa od Dikasterija,
11. daje prethodnu pisanu suglasnost za raspisivanje natječaja za izbor nastavnika ili suradnika na isto ili više radno mjesto ili za zapošljavanje novih nastavnika ili suradnika,
12. imenuje nastavno osoblje, podjeljuje i opoziva missio canonica i venia docendi,
13. prima ispovijesti vjere dekana na početku službe,
14. šalje petogodišnje izvješće Dikasteriju o najvažnijim poslovima, znanstvenom, moralnom i ekonomskom stanju Fakulteta, kao i strateški plan uz prilaganje svojega mišljenja (Veritatis Gaudium, Provedbene odredbe, čl. 9, toč.

7.)

1. predlaže Fakultetskom vijeću, preko dekana, pitanja za raspravu,
2. odobrava opće akte Fakulteta i njihove izmjene,
3. supotpisuje diplome.“

§ 4. Veliki kancelar svoje ovlasti obavlja osobno ili posredstvom svojeg ovlaštenika, čija je uloga i čije su zadaće određene dekretom velikog kancelara o njegovu imenovanju i Pravilnikom o vršenju ovlasti velikog kancelara Katoličkog bogoslovnog fakulteta Sveučilišta u Splitu.

§ 5. Dekret o imenovanju ovlaštenika velikog kancelara dostavit će se prije njegova stupanja na snagu na znanje Upravi Fakulteta a koja će, po njegovu primitku, obavijest o tome obznaniti svim zaposlenicima Fakulteta putem elektroničke pošte, a svim članovima Fakultetskog vijeća dodatno, na prvoj slijedećoj sjednici Fakultetskog vijeća.

## 2. Veliki vicekancelar

**Članak 11.**

§ 1. Veliki je vicekancelar provincijal Franjevačke provincije Presvetog Otkupitelja.

§ 2. Veliki vicekancelar:

* zamjenjuje velikog kancelara u svemu za što ga on opunomoći,
* brine se za osiguranje nastavnog osoblja iz redova Franjevačke provincije.
* brine se za slučajeve na području crkvenog nauka, morala i discipline uzrokovane djelovanjem nastavnika iz reda Franjevačke provincije.

## 3. Dekan

**Članak 12.**

§ 1. Dekan je čelnik Fakulteta koji upravlja Fakultetom prema propisima CIC-a, zakona Republike Hrvatske, Statuta Sveučilišta, ovoga Statuta te prema općim aktima Fakulteta i Sveučilišta te drugim pravnim propisima.

§ 2. Dekan je odgovoran za provedbu odluka crkvenih vlasti, sveučilišnih tijela i Fakultetskog vijeća.

§ 3. Dekan, poštujući nadređene vlasti:

1. predstavlja i zastupa Fakultet,
2. priprema, saziva, predlaže dnevni red, predsjeda i vodi sjednice Fakultetskoga vijeća te se brine za provedbu njegovih odluka i zaključaka,
3. brine se da se vjerno održavaju Zakon, crkvene odredbe, Statut Sveučilišta, ovaj Statut i opći akti Fakulteta,
4. provodi dekrete, odnosno odluke mjerodavnih viših vlasti,
5. usklađuje rad i poslovanje Fakulteta,
6. imenuje povjerenstva za ispite, završni i diplomske ispite te osniva i imenuje stalna i povremena savjetodavna i stručna tijela, povjerenstva i savjetnike iz djelokruga svoje nadležnosti,
7. potpisuje diplome i druge javne isprave koje izdaje Fakultet,
8. potpisuje ugovore koje zaključuje Fakultet,
9. izvješćuje velikog kancelara o djelatnostima i potrebama Fakulteta,
10. prima propisanu ispovijest vjere nastavnika pri preuzimanju službe,
11. donosi odluke o naknadama štete,
12. donosi odluke o radnom vremenu i preraspodjeli radnog vremena,
13. donosi odluku o prekovremenom radu,
14. odobrava plaćeni i neplaćeni dopust u skladu sa Statuom Sveučilišta, ovim Statutom, Zakonom o radu i drugim općim aktima,
15. daje nastavnicima dopuštenje, radi opravdanog razloga i u pojedinačnim slučajevima, da budu izočni, ali ne više od deset dana, pošto se pobrinu da se zbog toga ne remeti red predavanja,
16. predlaže Fakultetskom vijeću donošenje odluke o prestanku radnog odnosa zaposlenika Fakulteta u skladu sa zakonima Republike Hrvatske, Zakonom o radu i Općim kolektivnim ugovorom,
17. podnosi Fakultetskom vijeću izvješće o financijskom poslovanju u skladu s posebnim Pravilnikom Fakulteta,
18. pri preuzimanju službe polaže ispovijest vjere pred velikim kancelarom ili njegovim ovlaštenikom,
19. kada to smatra potrebnim, saziva sve nastavnike, suradnike, drugo osoblje Fakulteta i studente na raspravu o važnim pitanjima ili zbog važnijih obavijesti,
20. utvrđuje raspored korištenja godišnjih odmora,
21. prati izvršavanje radnih obveza zaposlenika Fakulteta,
22. usklađuje plan i program razvitka Fakulteta,
23. odlučuje o studentskim molbama i žalbama u slučajevima predviđenim ovim Statutom i posebnim Pravilnikom Fakulteta,
24. jednom godišnje izvještava Dikasterij o izmjeni podataka koji se odnose na rad Fakulteta,
25. izvješćuje rektora o djelovanju Fakulteta,
26. obavlja i druge poslove utvrđene Zakonom, propisima CIC-a, ovim Statutom, Statutom Sveučilišta, općim aktima Fakulteta i drugim važećim pravnim propisima.

§ 4. Dekan ima pravo poduzimati pravne radnje u ime i za račun Fakulteta u vrijednosti koju općom odlukom odredi Fakultetsko vijeće.

**Članak 13.**

§ 1. Dekan je za svoj rad odgovoran velikom kancelaru, Fakultetskom vijeću te rektoru i Senatu Sveučilišta.

§ 2. Dekan najmanje jednom godišnje podnosi velikom kancelaru i Fakultetskom vijeću izvješće o svom radu, a izvješće o poslovanju, prijedlogu proračuna Fakulteta i njegovoj provedbi podnosi Fakultetskom vijeću.

§ 3. U slučaju privremene odsutnosti ili spriječenosti dekana zamjenjuje jedan od prodekana, kako je uređeno ovim Statutom i posebnim Pravilnikom Fakulteta.

§ 4. Ovlašteni prodekan ima sve ovlasti i obavlja sve poslove dekana utvrđene Zakonom, Statutom Sveučilišta, ovim Statutom i posebnim Pravilnikom Fakulteta.

**Članak 14.**

§ 1. Za dekana može biti izabran nastavnik Fakulteta zaposlen na znanstveno-nastavnom ili umjetničko-nastavnom radnom mjestu redovitog profesora u trajnom izboru, redovitog profesora ili izvanrednog profesora.

§ 2. Dekan se bira između profesora iz skupine koji prema dogovorenom paritetu pripadaju u Metropoliju i profesora inkardiniranih u Franjevačku provinciju, prema sljedećem rasporedu: prvi mandat pripada Metropoliji, drugi Franjevačkoj provinciji, treći i četvrti pripadaju Metropoliji, peti Franjevačkoj provinciji, kako je određeno u Odluci velikog kancelara o paritetu. Nakon toga taj se redoslijed ponavlja.

§ 3. Mandat dekana Fakulteta traje tri godine, te se ista osoba može još jednom ponovo izabrati. Dekan dužnost preuzima prvog dana nove akademske godine.

**Članak 15.**

§ 1. Postupak izbora dekana počinje najkasnije 1. travnja godine u kojoj prestaje mandat aktualnog dekana, a završava do kraja lipnja, osim u slučaju ponavljanja postupka.

§ 2. Dekana bira Fakultetsko vijeće natpolovičnom većinom glasova svih njegovih članova na način predviđen ovim Statutom i posebnim Pravilnikom Fakulteta.

§ 3. Izabrani dekan preuzima dužnost s početkom akademske godine u skladu s izvedbenim planom i kalendarom nastave, a nakon što izbor potvrde Dikasterij, potom i Senat Sveučilišta, kojima se s odlukom o izboru dostavljaju životopis i program rada dekana.

**Članak 16.**

§ 1. Ako se novi dekan ne izabere, do isteka mandata postojećeg dekana ili ako novoizabrani dekan ne bi bio potvrđen do početka nove akademske godine, Veliki kancelar, na prijedlog Fakultetskog vijeća, u roku od mjesec dana, za vršitelja dužnosti dekana imenuje osobu koja ispunjava Statutom propisane uvjete za izbor dekana.

§ 2. Ako Fakultetsko vijeće u propisanom roku ne predloži vršitelja dužnosti dekana, Veliki kancelar u daljnjem roku od mjesec dana, imenuje vršitelja dužnosti dekana između nastavnika Fakulteta zaposlenih na znanstvenom radnom mjestu redovnog ili izvanrednog profesora poštujući odredbu čl. 14 § 2. ovog Statuta o paritetu. Iznimno može, uz pribavljeno rektorovo mišljenje, Senatu Sveučilišta predložiti imenovanje vršitelja dužnosti dekana i iz reda zaposlenika Sveučilišta zaposlenih na jednom od navedenih radnih mjesta.

§ 3. Vršitelj dužnosti imenuje se najdulje na godinu dana, tijekom kojih je dužan organizirati i provesti izbor za novog dekana poštujući postupak propisan ovim Statutom i posebnim pravilnikom Fakulteta. Imenovanog vršitelja dužnosti potvrđuje Senat Sveučilišta.

**Članak 17.**

§ 1. Rektor Sveučilišta može privremeno i uz suglasnost velikog kancelara, suspendirati dekana iz razloga predviđenih općim aktima Sveučilišta. Prije donošenja odluke o suspenziji rektor će pisano i obrazloženo upozoriti dekana na mogućnost suspenzije.

§ 2. Istodobno s odlukom o suspenziji i u suglasnosti s velikim kancelarom, rektor može donijeti odluku o postavljanju vršitelja dužnosti dekana iz reda zaposlenika Sveučilišta na odgovarajućem radnom mjestu.

§ 3. Veliki kancelar može suspendirati dekana zbog razloga koji se tiču vjere, morala ili crkvene discipline kao i zbog nepoštivanja ili kršenja zakona Republike Hrvatske, ovog Statuta i drugih važećih pravnih propisa.

§ 4. Ako veliki kancelar suspendira dekana zbog razloga navedenih u prethodnom paragrafu, o tome mora izvijestiti rektora, odnosno Senat Sveučilišta i Dikasterij te istodobno s odlukom o suspenziji do izbora novog dekana imenovati vršitelja dužnosti dekana iz reda nastavnika Fakulteta zaposlenih na odgovarajućem radnom mjestu. Iznimno, veliki kancelar može rektoru Sveučilišta predložiti imenovanje vršitelja dužnosti dekana iz reda zaposlenika Sveučilišta zaposlenih na odgovarajućem radnom mjestu.

**Članak 18.**

§ 1. Na odluku o suspenziji dekana koju su donijeli rektor ili veliki kancelar, suspendirani dekan ima pravo očitovanja u roku od osam dana.

§ 2. O odluci rektora o suspenziji dekana odlučuje Senat Sveučilišta u roku od mjesec dana od njezina donošenja. O odluci velikog kancelara o suspenziji dekana odlučuje Dikasterij.

§ 3. Vršitelj dužnosti ima sva prava i obveze koje ima dekan i obavlja dužnost do izbora novog dekana u slučaju potvrdne odluke Senata ili Dikasterija, odnosno do donošenja njihove negativne odluke.

§ 4. Odlukom Senata ili Dikasterija, dekan je razriješen dužnosti te u tom slučaju u roku od tri mjeseca od dana donošenja odluke, provest će se postupak za izbor novog dekana. Dekan koji je razriješen dužnosti ne može biti kandidat za izbor. Mandat novog dekana započinje s početkom sljedeće akademske godine.

**Članak 19.**

 § 1. Dekan može biti razriješen dužnosti prije isteka vremena na koje je izabran ako:

* ako zatraži razrješenje
* ako nastupe razlozi koji prema Zakonu, ovom Statutu ili propisima o radu dovode do prestanka radnog odnosa
* ako ne postupa prema Zakonu, ovom Statutu ili drugim općim aktima
* ako nesavjesnim ili nepravilnim radom prouzroči Fakultetu veću štetu ili ako zanemaruje ili nesavjesno obavlja svoje dužnosti.
* svoju dužnost ne obavlja u skladu s kanonskim propisima
* iz drugih razloga predviđenih Zakonom ili Statutom Sveučilišta

 § 2. Postupak razrješenja dekana Fakulteta pokreće se na prijedlog jedne trećine članova Fakultetskog vijeća ili u slučaju propisanom člankom 22. stavkom 4. Zakona na prijedlog rektora. O razrješenju dekana odlučuje Fakultetsko vijeće natpolovičnom većinom glasova svih članova. Sjednicom Fakultetskog vijeća na kojoj se odlučuje o razrješenju dekana predsjeda najstariji član Fakultetskog vijeća.

 § 3. Ako dekan Fakulteta nije izabran u postupku izbora ili ako dekanu prestane mandat odnosno ako je razriješen dužnosti prije vremena na koje je izabran, do izbora dekana Fakultetsko vijeće imenuje vršitelja dužnosti dekana najdulje do godinu dana, u skladu sa ovim Statutom.

## 4. Prodekani

**Članak 20.**

 § 1. Dekanu u radu pomažu prodekani.

 § 2. Zamjenik dekana u redovitim okolnostima je jedan od prodekana. Ako je dekan jedan od profesora koji, prema odredbi pariteta, pripada u predviđeni omjer nastavnika Metropolije, njegov je zamjenik prodekan koji je zaposlen iz kvote Franjevačke provincije i obratno.

 § 3. Izbor, trajanje mandata, redoslijed, obveze, razrješenje i istek mandata prodekanā propisani su posebnim Pravilnikom Fakulteta i Odlukom velikog kancelara o paritetu.

## 5. Fakultetsko vijeće

**Članak 21.**

 § 1. Fakultetsko vijeće stručno je tijelo Fakulteta koje čine: dekan i prodekani, svi nastavnici zaposleni na znanstveno-nastavnim radnim mjestima, predstavnici nastavnika zaposlenih na nastavnim i suradničkim radnim mjestima, predstojnici odsjeka - instituta, voditeljknjižnice, predstavnici studenata te jedan predstavnik službenika i namještenika.

 § 2. Izbor i broj predstavnika u Fakultetsko vijeće uređuje se posebnim Pravilnikom Fakulteta.

 § 3. Studentski predstavnici u Fakultetskom vijeću čine 10 % od ukupnog broja članova vijeća od čega najviše 20 % čine studenti poslijediplomskih studija.

 § 4. Glavni tajnik Fakulteta sudjeluje u radu Fakultetskog vijeća bez prava glasa.

**Članak 22.**

Fakultetsko vijeće:

1. donosi odluke o akademskim, znanstvenim, umjetničkim i stručnim pitanjima,
2. donosi Statut i druge opće akte Fakulteta,
3. donosi izmjene i dopune Statuta i drugih općih akata Fakulteta,
4. bira dekana i prodekane i odlučuje o njihovu razrješenju sukladno posebnom pravilniku Fakulteta,
5. razmatra i prihvaća godišnje izvješće dekana,
6. na prijedlog dekana prihvaća proračun i završni račun Fakulteta,
7. brine se o osiguravanju kvalitete studija, znanstvenog, odnosno umjetničkog rada te donosi odluke u tu svrhu,
8. usvaja prijedlog studijskih programa koji dostavlja Dikasteriju i Senatu na odobrenje,
9. sudjeluje u pronalaženju znanstvenih i stručnih projekata Fakulteta i brine o njihovoj provedbi,
10. brine o poboljšanju uvjeta nastavne, istraživačke, znanstvene i umjetničke djelatnosti,
11. odlučuje o suradnji s domaćim i inozemnim ustanovama i organizacijama,
12. pokreće i provodi postupak izbora ili reizbora na znanstveno-nastavna, umjetničko-nastavna, nastavna, suradnička i stručna radna mjesta,
13. pokreće i provodi postupak izbora ili reizbora na naslovna znanstveno-nastavna, umjetničko-nastavna, nastavna, suradnička radna mjesta bez zaključivanja ugovora o radu,
14. na zahtjev velikog kancelara daje mišljenje o osnivanju, povezivanju i ukinuću odsjeka i instituta,
15. daje mišljenje o nabavi, postavljanju i uporabi kapitalne opreme na Sveučilištu iz područja svojeg djelovanja,
16. daje suglasnost dekanu za poduzimanje poslovnih odluka u ime i za korist Fakulteta u skladu s općom odlukom Fakultetskog vijeća i Statutom Sveučilišta,
17. utvrđuje ustroj Fakulteta i donosi akt o ustroju radnih mjesta,
18. donosi izvedbene planove,
19. imenuje stalna i druga povjerenstva Fakulteta u skladu s ovim Statutom i općim aktima Fakulteta i Sveučilišta,
20. donosi odluku o pozivanju gostujućeg nastavnika,
21. na prijedlog dekana odlučuje o nagrađivanju nastavnog i nenastavnog osoblja,
22. imenuje voditelje studenata i donosi odluku o međunarodnoj razmjeni studenata,
23. odlučuje o žalbama studenata,
24. donosi odluku o prestanku statusa studenta i gubitku prava studiranja u skladu s pravnim propisima,
25. odlučuje o postupcima prijave, ocjene i obrane doktorskog rada na Sveučilišnom doktorskom studiju u skladu s općim aktima Sveučilišta i Fakulteta,
26. dodjeljuje mentore i prihvaća naslove licencijatskih i doktorskih radova,
27. provodi postupak stjecanja licencijata i doktorata znanosti,
28. na prijedlog dekana donosi odluku o prestanku radnog odnosa zaposlenika Fakulteta u skladu sa zakonima Republike Hrvatske, Zakonom o radu i Općim kolektivnim ugovorom,
29. obavlja druge poslove utvrđene propisima Apostolske Stolice, Statutom Sveučilišta, Statutom i posebnim Pravilnikom Fakulteta ili drugim pravnim propisima.

**Članak 23.**

§ 1. Fakultetsko vijeće o poslovima iz svojeg djelokruga rada odlučuje na sjednicama, a pravo glasa imaju svi nazočni članovi Vijeća.

§ 2. Fakultetsko vijeće može odlučivati samo ako je na sjednici nazočna natpolovična većina svih članova Fakultetskog vijeća. Fakultetsko vijeće donosi odluke natpolovičnom većinom nazočnih članova, osim u slučajevima kada je ovim Statutom drukčije određeno.

§ 3. Rad Fakultetskog vijeća i način donošenja odluka pobliže se određuju Poslovnikom o radu Fakultetskog vijeća.

## 6. Stalna i povremena povjerenstva

**Članak 24.**

§ 1 Stalne i povremene odbore, povjerenstva ili druga tijela sa zadaćom upravljanja i unaprjeđenja znanstvenog, pedagoškog, disciplinarnog, ekonomskog ili drugog strateškog područja imenuje Fakultetsko vijeće, na prijedlog dekana u skladu s ovim Statutom, Statutom Sveučilišta i drugim općim aktima.

§ 2. Stalna povjerenstva ili odbori imaju tri ili pet članova, a mandat im u pravilu traje tri godine. Ista osoba može biti ponovno i više puta uzastopce imenovana za člana. Posebnim pravilnicima za pojedina povjerenstva način predlaganja i izbora članova, te njihov mandat mogu biti određeni i drugačije.

§ 3. Rad povremenih povjerenstava i odbora uređuje se Odlukom Fakultetskog vijeća o njihovu osnivanju i djelokrugu rada.

## 7. Unutarnji ustroj

**Članak 25.**

§ 1. Temeljne unutarnje ustrojbene jedinice znanstveno-nastavnog rada na Fakultetu su katedre i odsjeci.

§ 2. Na Fakultetu postoje sljedeće katedre: 1. Katedra filozofije, 2. Katedra Svetog pisma Starog zavjeta, 3. Katedra Svetog pisma Novog zavjeta, 4. Katedra temeljnog bogoslovlja, 5. Katedra povijesti kršćanske literature i kršćanskog nauka, 6. Katedra dogmatskog bogoslovlja, 7. Katedra moralnog bogoslovlja, 8. Katedra pastoralnog bogoslovlja, 9. Katedra ekumenskog bogoslovlja, 10. Katedra liturgike, 11. Katedra crkvene povijesti, 12. Katedra kanonskog prava, 13. Katedra religiozne pedagogije i katehetike, 14. Katedra socijalnog nauka Crkve.

§ 3. Na Odsjeku - Teološko-katehetskom institutu izvodi se nastava Sveučilišnog prijediplomskog te diplomskog studija u skladu s posebnim odredbama koje je donio Dikasterij (usp. *Veritatis gaudium*, čl. 65.).

§ 4. Ustroj i položaj Teološko-katehetskog instituta unutar Fakulteta uređen je posebnim općim aktom koji donosi Fakultetsko vijeće, a odobrava Dikasterij.

§ 5. Fakultet može osnivati i druge odsjeke – institute i istraživačke centre.

§ 6. Izbor, dužnosti i trajanje mandata čelnika odsjeka i katedri te djelatnost katedre uređuje se posebnim Pravilnikom Fakulteta i Odlukom velikog kancelara o paritetu.

# III. ZNANSTVENICI, NASTAVNICI I SURADNICI

## 1. Radna mjesta na Fakultetu

**Članak 26.**

§ 1. Nastavnici na Fakultetu biraju se na znanstveno-nastavna, umjetničko-nastavna, suradnička, nastavna i stručna radna mjesta u skladu sa Zakonom, Statutom Sveučilišta i posebnim Pravilnikom Fakulteta.

§ 2. Znanstvena radna mjesta su: znanstveni suradnik, viši znanstveni suradnik, znanstveni savjetnik i znanstveni savjetnik u trajnom izboru.

§ 3. Znanstveno-nastavna i umjetničko-nastavna radna mjesta su: docent, izvanredni profesor, redoviti profesor i redoviti profesor u trajnom izboru.

§ 4. Nastavna radna mjesta su: predavač, viši predavač, umjetnički suradnik, viši umjetnički suradnik i umjetnički savjetnik.

§ 5. Suradnička su radna mjesta: asistent i viši asistent.

§ 6. Stručna radna mjesta su: stručni suradnik, viši stručni suradnik i stručni savjetnik.

§ 6. Fakultet može povjeriti izvođenje nastave na Sveučilišnom doktorskom studiju profesoru emeritusu (*professor emeritus*) u skladu sa Zakonom i Statutom Sveučilišta

§ 7. Odlukom Fakultetskog vijeća, Fakultet može uglednom inozemnom profesoru (gostujući profesor) povjeriti izvođenje nastave iz određenog kolegija.

## 2. Broj nastavnika

**Članak 27.**

 § 1. Na Fakultetu su ugovorom o radu na neodređeno vrijeme zaposlene osobe na nastavnom radnom mjestu te znanstveno-nastavnom radnom mjestu s obvezom reizbora ili izbora na više radno mjesto.

 § 2. Osobe izabrane na suradničko radno mjesto zaposlene su ugovorom o radu na određeno vrijeme.

 § 3. Po potrebi Fakultet zapošljava i vanjske suradnike u skladu sa sporazumom o unutarsveučilišnoj te međusveučilišnoj suradnji.

 § 4. Broj nastavnih, suradničkih i znanstveno-nastavnih radnih mjesta određuje poseban Pravilnik Fakulteta u skladu s Ugovorom o osnivanju Katoličkoga bogoslovnog fakulteta i Odluci velikog kancelara o paritetu.

## 3. Uvjeti i postupak izbora na odgovarajuća radna mjesta

**Članak 28.**

§ 1. Uvjeti za izbor ili reizbor na radna mjesta određeni su Zakonom, općim aktima Sveučilišta, te Pravilnikom o vršenju ovlasti velikog kancelara Katoličkog bogoslovnog fakulteta Sveučilišta u Splitu.

§ 2. Postupak izbora na slobodna radna mjesta provodi Fakultet na temelju javnog natječaja u skladu sa Zakonom, općim aktima Sveučilišta te Pravilnikom o vršenju ovlasti velikog kancelara Katoličkog bogoslovnog fakulteta Sveučilišta u Splitu.

§ 3. U svakom pojedinačnom postupku izbora ili reizbora na radna mjesta Fakultetsko vijeće na prijedlog dekana donosi odluku o pokretanju postupka izbora ili reizbora na radno mjesto. Sastavni dio odluke o pokretanju postupka čini odluka o imenovanju stručnog povjerenstva.

§ 4. Stručno povjerenstvo iz stavka 3. ovoga članka sastoji se od najmanje tri člana zaposlena na radnome mjestu više ili iste hijerarhijske razine u odnosu na radno mjesto za koje se provodi izbor. Najmanje jedan član stručnog povjerenstva mora biti vanjski član.

§ 5. Prije pokretanje postupka za izbor ili reizbor na isto ili više radno mjesto ili za zapošljavanje novih nastavnika i suradnika, dekan je dužan ishoditi potrebnu pisanu suglasnost velikog kancelara.

§ 6. Za izbor na znanstveno-nastavno radno mjesto redovitog profesora nastavnik treba dobiti *nihil obstat* od Dikasterija.

§ 7. Izbor na znanstveno-nastavno radno mjesto redovitog profesora i redovitog profesora u trajnom izboru potvrđuje Senat.

§ 8. Kanonsko poslanje i/ili ovlaštenje za poučavanje veliki kancelar podjeljuje na kraju svakoga pojedinačnog natječajnog postupka izbora nastavnika na odgovarajuća radna mjesta, a to čini na temelju zahtjeva zainteresirane osobe: KBF-a kojeg zastupa dekan, ili samoga nastavnika.

§ 9. Postupak podjele kanonskog poslanja i/ili ovlaštenje za poučavanje provodi se sukladno odredbama *Pravilnika o vršenju ovlasti velikog kancelara Katoličkog bogoslovnog fakulteta Sveučilišta u Splitu.*

§ 10. Veliki kancelar može izdati ispravu kanonskoga poslanja na vrijeme koje je i kraće od vremena obveznog izbora/reizbora u zvanje i na radno mjesto.

§ 11. Prava nastavnika i znanstvenika imenovanih na rukovodeće dužnosti na odgovarajući način regulirana su Zakonom te općim aktima Sveučilišta.

## 4. Prava i obveze nastavnika i suradnika

**Članak 29.**

§ 1. Pravo je i obveza svakog nastavnika i suradnika izvoditi nastavu prema planu i programu studijskih programa.

§ 2. Nastavnici i suradnici trebaju se odlikovati ljudskim i kršćanskim vrlinama, pravovjernošću, poštovanjem važećih propisa, osjećajem odgovornosti, cjelovitošću katoličkog nauka, marljivošću u službi i revnošću u evangelizaciji.

§ 3. Nastavnici i suradnici Fakulteta, uz poslove utvrđene Zakonom o visokom obrazovanju i drugim propisima, sudjeluju i u upravljanju Fakultetom, u radu Fakultetskog vijeća i drugih radnih tijela.

§ 4. Nastavnici, da bi mogli obavljati svoju dužnost, ne mogu preuzimati druge obveze koje nisu spojive s njihovom obvezom istraživanja i podučavanja.

§ 5. Službu naučavanja onoga što pripada vjeri i ćudoređu nastavnici su dužni obavljati u punom zajedništvu s crkvenim Učiteljstvom na čelu s Rimskim prvosvećenikom.

§ 6. S prijavom na natječaj zaizbor u znanstveno-nastavna, umjetničko-nastavna, nastavna, suradnička i stručna radna mjesta, kao i na natječaj za pročelnika katedre i za dekana, klerici, članovi ustanova posvećenog života i družbi apostolskog života obvezni su priložiti *nihil obstat* svoga ordinarija ili pisani pristanak mjerodavnoga redovničkog poglavara, a potom i *nihil obstat* velikog kancelara.

## 5. Rad izvan Fakulteta

**Članak 30.**

§ 1. Nastavnici, znanstvenici i suradnici Fakulteta, uz prethodnu suglasnost Fakultetskog vijeća, mogu:

* sklapati ugovore o djelu s drugim pravnim osobama u zemlji i inozemstvu,
* preuzeti nastavne obveze do jedne trećine punog radnog vremena, kao vanjski suradnici ili honorarno, a sve u okviru sporazuma o suradnji između Fakulteta i drugoga visokog učilišta.

§ 2. Visoko učilište koje traži nastavnika, znanstvenika ili suradnika Fakulteta dužno je o tome pisano zatražiti suglasnost Fakulteta, u skladu s općim aktima Sveučilišta.

## 6. Trajanje službe na Fakultetu

**Članak 31.**

Zaposleniku na znanstveno-nastavnom, umjetničko-nastavnom, suradničkom, nastavnom i stručnom radnom mjestu na Fakultetu prestaje ugovor o radu u skladu sa Zakonom, Statutom Sveučilišta i ovim Statutom.

## 7. Stegovna odgovornost

**Članak 32.**

§ 1. Nastavnici i suradnici stegovno odgovaraju za povrede svojih radnih i drugih obveza iz rada i u vezi s njim, kao i zbog gruba narušavanja ugleda Sveučilišta i Fakulteta.

§ 2. Fakultetsko vijeće osniva Stegovno povjerenstvo

§ 3. Fakultetsko vijeće donosi Pravilnik o stegovnoj odgovornosti kojim se utvrđuje sastav stegovnog povjerenstva, stegovna djela, stegovne sankcije i stegovni postupak.

§ 4. Stegovna odgovornost utvrđena u stegovnom postupku kao posljedicu može imati otkaz ugovora o radu.

§ 5. Zaposlenik Fakulteta može stegovno odgovarati samo za djelo koje je u vrijeme počinjenja prema Pravilniku o stegovnoj odgovornosti iz stavka 3. ovoga članka bilo propisano kao stegovno djelo i za koje je bila propisana stegovna sankcija.

§ 6. U najtežim i žurnim slučajevima, s ciljem da se sačuva dobro studenata i dobro crkvene zajednice, veliki kancelar može suspendirati nastavnika *ad tempus*, dok se ne završi stegovni postupak.

§ 7. Nastavnik kojemu Apostolska Stolica ili veliki kancelar oduzme *missio* *canonica* i/ili *venia* *docendi*, ne može predavati na Fakultetu.

# 8. Udaljavanje nastavnika s Fakulteta

**Članak 33.**

§. 1. Udaljavanje nastavnika zbog povlačenja kanonskog poslanja i/ili ovlaštenja za poučavanje iz čl. 28. §. 9. ovog Statuta može imati oblik:

1. privremenog udaljavanja bez otkazivanja ugovora o radu
2. trajnog udaljavanja izvanrednim otkazom ugovora o radu
3. trajnog udaljavanja zbog opoziva kanonskog poslanja i/ili ovlaštenja za poučavanje

§. 2. Odluku o privremenom udaljavanju nastavnika s Fakulteta uz mirovanje radnog odnosa donose tijela Fakulteta sukladno zakonskim odredbama a povodom zahtjeva velikog kancelara u slučajevima nepoštivanja crkvene discipline. Radni odnos takvom nastavniku miruje, a ponovo će se aktivirati prestankom razloga udaljavanja, što mora potvrditi veliki kancelar. Ovakvo privremeno udaljavanje u slučaju tvrdokorne nepopravljivosti može prerasti i u povlačenju suglasnosti uz izvanredan otkaz.

§. 3. Odluku o izvanrednom otkazu ugovora o radu zbog uskrate ili povlačenja suglasnosti potrebne za ostanak na Fakultetu, dekan je dužan donijeti odmah po primitku obavijesti o uskrati ili povlačenju suglasnosti od strane velikog kancelara poštujući pri tom odredbe mjerodavnih zakona i ovog Statuta.

§. 4. Osim zbog disciplinskih razloga, njegov vlastiti ordinarij nastavniku može uskratiti ili povući suglasnost i zbog pastoralnih potreba ili spasenja duše ili iz drugih razloga utvrđenih kanonskim pravom.

# IV. STUDENTI

## 1. Stjecanje statusa studenta

**Članak 34.**

§ 1. Status studenta Fakulteta stječe se upisom na Fakultet, a dokazuje se studentskom ispravom koju izdaje Fakultet.

§ 2. Na Fakultet se mogu upisati pripravnici za svete redove, članovi ustanova posvećenog života, članovi družbi apostolskog života, vjernici laici, a u iznimnim slučajevima, uz dopuštenje velikog kancelara, i nekatolici i nekršćani.

§ 3. Studenti mogu biti redoviti, izvanredni i gostujući u skladu sa Zakonom i općim aktima Sveučilišta.

§ 4. Status, prava i obveze redovitih, izvanrednih i gostujućih studenata određuju se Zakonom, statutima i drugim općim aktima Sveučilišta i Fakulteta.

§ 5. U slučaju studenata prognanika, izbjeglica i drugih koji su lišeni potrebne dokumentacije, odlučuje se na temelju pozitivnih propisa Republike Hrvatske i drugih pravnih akata Fakulteta (usp. *Veritatis gaudium*, čl. 32., st. 3).

## 2. Uvjeti upisa

**Članak 35.**

§ 1. Na prvu godinu Sveučilišnog integriranog filozofsko-teološkoga studija Fakulteta može se upisati osoba koja je završila najmanje četverogodišnje srednjoškolsko obrazovanje te ostvarila potrebno mjesto na rang-listi pristupnika nakon položenog ispita državne mature ili razredbenog ispita.

§ 2. Iznimno i u skladu sa zakonskim propisima Fakultet može utvrditi kriterije izravnog upisa na prvu godinu tog studija, neovisno o mjestu na rang-listi pristupnika.

§ 3. Pravilnicima Fakulteta i Sveučilišta određuju se:

* uvjeti za upis na Fakultet,
* prava i obveze studenata,
* postupak i uvjeti stjecanja akademskih naziva u skladu s crkvenim propisima, Zakonom, općim aktima Sveučilišta i ovim Statutom.

§ 4. U slučaju prijave studenata u statusu izbjeglica ili prognanika, bez potrebne cjelovite dokumentacije, Fakultet će im pomoći pri upisu na način da im pomogne doći do cjelovite dokumentacije ili preko polaganja razredbenog ispita (usp. *Veritatis gaudium*, čl. 32., st. 3; *Pravilnik o studiranju na KBF-u*, čl. 20).

## 3. Prava i obveze studenata

**Članak 36.**

§ 1. Student ima pravo na:

* kvalitetan studij i obrazovni proces kako je predviđeno studijskim programom,
* sudjelovanje u dijelu stručnog i znanstvenog rada,
* konzultacije i mentorski rad,
* slobodu mišljenja i iskazivanja stavova tijekom nastave i drugih aktivnosti na Sveučilištu i Fakultetu,
* slobodno korištenje knjižnice,
* upisivanje predmeta iz drugih studijskih programa, u skladu s općim aktima Sveučilišta i Fakulteta,
* izjašnjavanje o kvaliteti nastave i nastavnika najmanje jednom godišnje u sklopu provedbe unutarnjeg sustava osiguravanja kvalitete,
* sudjelovanje u odlučivanju, u skladu sa Statutom Sveučilišta i Statutom Fakulteta i na njima utemeljenim aktima,
* pritužbe za slučaj povrede nekog od njegovih prava predviđenim Zakonom, Statutom Sveučilišta, ovim Statutom i drugim općim aktima Sveučilišta i Fakulteta,
* sudjelovanje u radu studentskih organizacija,
* mirovanje obveza studenta u skladu s posebnim Pravilnikom Fakulteta,
* potrebnu zdravstvenu pomoć u studentskim klinikama ili drugim zdravstvenim ustanovama,
* pravo na pohvale i nagrade u skladu s posebnim Pravilnikom Fakulteta, - druga prava predviđena općim aktima Sveučilišta i Fakulteta.

§ 2. Student je obvezan:

* pravilno se upisati na početku svake akademske godine, odnosno semestra,
* poštovati Zakon, odredbe Statuta i drugih općih akata Sveučilišta i Fakulteta,
* uredno pohađati nastavu,
* izvršavati obveze predviđene studijskim programima i izvedbenim planom te općim i pojedinačnim aktima Sveučilišta i Fakulteta,
* čuvati ugled i dostojanstvo Fakulteta, studenata, nastavnika i drugih pripadnika akademske zajednice,
* ponašati se u skladu s Etičkim kodeksom.

## 4. Stegovna odgovornost studenata

**Članak 37.**

§ 1. Studentu se zbog povrede dužnosti i neispunjavanja obveza iz čl. 36. ovog Statuta mogu izreći sljedeće mjere:

* javna opomena,
* opomena pred isključenje, koja se objavljuje na oglasnoj ploči Fakulteta,
* isključenje s Fakulteta.

§ 2. Mjera isključenja s Fakulteta može se izreći samo za najteže povrede dužnosti i ne može trajati dulje od dvije godine računajući od dana izricanja te mjere.

§ 3. Stegovna odgovornost studenata određuje se Pravilnikom o stegovnoj odgovornosti studenata kojeg donosi Fakultetsko vijeće.

§ 4. Student ima pravo braniti se pred akademskim tijelima prije donošenja stegovnih mjera ili isključenja s Fakulteta. U tu svrhu može ovlastiti svoga branitelja.

## 5. Prestanak statusa studenta

**Članak 38.**

§ 1. Status studenta Fakulteta prestaje:

* pojedinačnim aktima Sveučilišta i Fakulteta,
* kad završi odgovarajući studij,
* kad se ne upiše u sljedeću akademsku godinu,
* kad se ispiše s Fakulteta,
* kad se isključi sa studija u postupku i uz uvjete utvrđene posebnim Pravilnikom Fakulteta.
* kad ne položi ispit nakon ponovnog upisa istog predmeta,
* kad ne završi studij u roku predviđenom Zakonom i općim aktima Sveučilišta i Fakulteta,
* iz ostalih razloga utvrđenih općim aktima Sveučilišta i Fakulteta.

§ 2. Pravilnicima Sveučilišta i Fakulteta određuju se razlozi zbog kojih student, osim studentskog statusa, gubi i pravo studiranja.

§ 3. Student koji je izgubio pravo studiranja na nekom drugom crkvenom učilištu, ne može se upisati na ovaj Fakultet.

# V. SLUŽBENICI I NAMJEŠTENICI

## 1. Zajedničke odredbe

**Članak 39.**

Izbor, prava i obveze službenika i namještenika, uvjeti i način njihova rada uređuju se Zakonom o radu, posebnim pravilnicima Fakulteta i ugovorom o radu sklopljenim između Fakulteta i zaposlenika.

## 2. Glavni tajnik Fakulteta i voditelj Općih i pravnih poslova

**Članak 40.**

§ 1. Glavni tajnik Fakulteta vodi Tajništvo, organizira, usklađuje i nadzire rad stručnih službi, daje stručna i pravna mišljenja o zakonskim i drugim propisima, sudjeluje u radu Fakultetskog vijeća, oblikuje prijedloge općih akata, brine se za obavljanje administrativnih, pravnih i drugih općih poslova Fakulteta. Za svoj rad odgovara dekanu.

§ 2. Za glavnog tajnika može biti izabrana osoba koja ima zvanje pravnika, građanskoga ili crkvenoga, s najmanje tri godine radnog iskustva u struci prema provedenom javnom natječaju.

§ 3. Pravo je i dužnost glavnog tajnika Fakulteta provoditi odluke dekana te odluke i zaključke Fakultetskog vijeća.

§ 4. Glavnom tajniku pomaže, a, ako je spriječen, i zamjenjuje ga u svim njegovim obavezama, voditelj Općih i pravnih poslova.

§ 5. Voditelj Općih i pravnih poslova obavlja administrativne, opće i pravne poslove, vodi evidenciju zaposlenika te obavlja poslove vezane uz postupke i natječaje izbora ili reizbora nastavnika i suradnika na odgovarajuća radna mjesta, kao i druge natječaje koje raspiše Fakultetsko vijeće.

§ 6. Ostala prava i obveze glavnog tajnika, ustroj samog Tajništva, način poslovanja i druga pitanja važna za rad određena su posebnim Pravilnikom Fakulteta.

# VI. STUDIJI

## 1. Zajedničke odredbe

**Članak 41.**

§ 1. Visoko obrazovanje na Fakultetu provodi se izvedbom sveučilišnih studija.

§ 2. Studiji na Fakultetu usklađuju se s propisima o visokom školstvu Katoličke Crkve i obrazovnim standardima Republike Hrvatske.

**Članak 42.**

§ 1. Fakultet izvodi sljedeći sveučilišni studij:

* Sveučilišni integrirani studij,
* Sveučilišni prijediplomski studij
* Sveučilišni diplomski studij
* Sveučilišni doktorski studij.

§ 2. Fakultet može uz dopuštenje Dikasterija ustrojiti i druge studije u skladu s pravnim propisima Republike Hrvatske, Statutom Sveučilišta, crkvenim propisima i ovim Statutom.

§ 3. Fakultet može osnivati različite programe stručnog usavršavanja, imajući u vidu cjeloživotno obrazovanje i usavršavanje. Takav se program ne smatra studijem u smislu Zakona. Nakon završetka programa stručnog usavršavanja Fakultet polazniku izdaje posebnu potvrdu.

## 2. Ciklusi studija

**Članak 43.**

§ 1. Nastava u svim ciklusima studija izvodi se po akademskim godinama, ustrojenima na zimskom i ljetnom semestru.

§ 2. Cjeloviti tijekstudija na Fakultetu, u skladu s crkvenim propisima, sadržava tri susljedna ciklusa:

* Prvi ciklus, koji je Sveučilišni integrirani integrirani filozofsko-teološki studij, traje najmanje pet godina ili deset semestara (najmanje 300 ECTS bodova), a usmjeren je temeljnoj i općoj filozofskoj i teološkoj formaciji. U skladu sa studijskim programom i propisima posebnog Pravilnika Fakulteta student završava prvi ciklus obranom diplomskoga rada i polaganjem završnoga diplomskog ispita, čime se postiže akademski stupanj sveučilišnog magistra teologije koji je ekvivalentan kanonskom stupnju bakalaureata iz teologije.
* Drugi ciklus – integriran s trećim – sveučilišni je doktorski studij iz teologije. Ovaj ciklus traje dvije godine ili četiri semestara (120 ECTS bodova). Usmjeren je produbljenju teološkoga područja i potpunijem znanstvenom istraživanju, a završava se izradom licencijatskog rada, njegovom prezentacijom i obranom, što se pobliže određuje posebnim Pravilnikom Fakulteta, čime se postiže kanonski stupanj licencijata iz teologije.
* Treći ciklus usmjeren je napretku u znanstvenoj zrelosti, posebice s pomoću daljnjih vježbi i istraživanja koji pridonose napretku teološke znanosti. U ovom ciklusu studenti izrađuju doktorsku disertaciju: Traje najmanje jednu god inu ili dva semestra (60 ECTS bodova), a zaključuje se obranom disertacije i njezinom objavom, u cijelosti ili dijelom, što se pobliže uređuje posebnim Pravilnikom Fakulteta, čime se postiže akademski stupanj doktora teoloških znanosti.

## 3. Glavni i pomoćni obvezni predmeti, izborni predmeti i seminari

**Članak 44.**

§ 1. Sveučilišni integrirani studij u prvomu ciklusu sastoji se od: obveznih glavnih i pomoćnih predmeta, izbornih predmeta*,* seminara te stručne prakse,određenih i popisanih posebnim Pravilnikom Fakulteta i raspodijeljenih po katedrama u skladu sa studijskim programom.

§ 2. Prve dvije godine nude temeljnu filozofsku izobrazbu, a preostale tri temeljnu teološku izobrazbu. U prve dvije godine filozofske discipline trebaju činiti barem 60 % ECTS bodova u skladu s propisima apostolske konstitucije *Veritatis gaudium* i *Dekreta o reformi crkvenih studija filozofije*.

§ 3. U skladu s čl. 55. dokumenta *Provedbene odredbe Kongregacije za katolički odgoj za vjerno provođenje apostolske konstitucije Veritatis gaudium*, na Fakultetu se izvode sljedeći glavni predmeti:

1. U prvom ciklusu:

1. filozofijski predmeti traženi za teologiju, tj. sustavna filozofija te povijest filozofije (antička, srednjovjekovna, moderna i suvremena). Sustavna filozofija sadrži: opći uvod u filozofiju, metafiziku, filozofiju prirode, filozofsku antropologiju, moralnu i političku filozofiju, logiku te filozofiju spoznaje.
2. Glavni predmeti iz teologije su:
	* Sveto pismo, uvod i egzegeza,
	* Temeljno bogoslovlje te ekumenizam i nekršćanske religije,
	* Dogmatsko bogoslovlje,
	* Moralno bogoslovlje i duhovnost,
	* Pastoralno bogoslovlje,
	* Liturgika,
	* Crkvena povijest, patrologija i arheologija,
	* Kanonsko pravo.

§ 4. Tu pripadaju i pomoćni predmeti koji su propisani Uredbom o svećeničkom odgoju i obrazovanju kao i posebnom odredbom ordinarija.

§ 5. Obvezni pomoćni predmeti čine najmanje 10% studijskoga programa i omogućuju bolje razumijevanje te lakše usvajanje sadržaja glavnih filozofsko-teoloških predmeta.

§ 6. Izborni predmeti čine najmanje 10% studijskoga programa i smjeraju produbljenju ili proširenju pojedinih sadržaja glavnih filozofsko-teoloških predmeta.

§ 7. Seminaričine najmanje 5% studijskoga programa, a omogućuju usvajanje znanstveno-istraživačke metode rada i njezinu primjenu u izražavanju rezultata u pisanom obliku.

## 4. Sveučilišni doktorski studij

**Članak 45.**

 § 1. Drugi i treći ciklus Sveučilišnoga doktorskog studija ukupno traje tri godine ili šest semestara.

 § 2. Završetkom drugog ciklusa postiže se licencijat u skladu s kanonskim propisima.

 § 3. Završetkom trećeg ciklusa postiže se doktorat iz znanstvenog područja humanističkih znanosti i znanstvenog polja teologije.

**Članak 46.**

 § 1. Postupak prijave, ocjene i obrane doktorskog rada uređuje se Statutom Sveučilišta, odnosno općim aktom Sveučilišta.

 § 2. Fakultet je dužan doktorski rad učiniti dostupnim javnosti objavom na mrežnim stranicama Fakulteta najmanje 30 dana prije dana obrane doktorskog rada.

 § 3. Fakultet je dužan objaviti doktorski rad u roku od 30 dana od dana obrane na nacionalnom repozitoriju odnosno repozitoriju Fakulteta.

## 5. Ispiti

**Članak 47.**

§ 1. Znanje studenta i konačna ocjena utvrđuju se na ispitu, a znanje se može provjeravati i ocjenjivati i tijekom nastave kao i na kolokvijima.

§ 2. Uspjeh na ispitu, ispitni rokovi, uvjeti i način pristupanja ispitima određuju se Statutom Sveučilišta i posebnim Pravilnikom.

**Članak 48.**

Posebnim Pravilnikom Sveučilišta i Fakulteta pobliže se uređuju pravila o ispitima, postupak ponavljanja ispita, priznavanje ispita, način ispitivanja, žalba na ocjenu, sadržaj, način vođenja evidencije o ispitima, oblici osiguranja javnosti na ispitima i druga pitanja.

## 6. Ostale odredbe

**Članak 49.**

Uvjeti za upis u pojedine godine, odnosno cikluse studija, studijski programi i njihove izmjene, izvedbeni plan nastave, radno opterećenje i obveze nastavnika i studenata, ispitni rokovi, način provođenja i ocjenjivanja ispita, žalbe na ocjenu, uređuju se posebnim Pravilnikom Fakulteta i drugim općim aktima Fakulteta i Sveučilišta.

**Članak 50.**

§ 1. Završne su isprave o studiju javne, a uređuju se oblikom i sadržajem u skladu s važećim kanonskim i civilnim propisima.

§ 2. Diplome, svjedodžbe i potvrde koje izdaju Sveučilište, znanstveno-nastavne, umjetničko-nastavne i nastavne sastavnice javne su isprave, koje se izdaju na hrvatskom jeziku, a na poseban zahtjev studenta mogu se izdati i na stranom jeziku, uz plaćanje odgovarajuće naknade koju utvrđuju Sveučilište, odnosno sastavnice Sveučilišta svojim aktima.

## 7. Pastoralna godina

**Članak 51.**

§ 1. U svrhu cjelovite pastoralne formacije kandidata za prezbiterat Fakultet može, u suradnji s Ordinarijatom, izvoditi program studija „pastoralne godine“, prema odredbi apostolske konstitucije *Veritatis gaudium* (čl. 76, st. 2.)

§ 2. Nakon završenog programa pastoralne godine kandidatu za prezbiterat može se izdati odgovarajuća diploma.

# VII. AKADEMSKI STUPNJEVI I NAZIVI

## 1. Akademski stupnjevi

**Članak 52.**

§ 1. U skladu sa čl. 47. apostolske konstitucije *Veritatis gaudium* i propisima Zakona, Fakultet uime Svetoga Oca podjeljuje sljedeće akademske stupnjeve:

* *magisterij u teologiji* (*Baccalaureatus in Sacra Theologia*)onim studentima koji su pohađali i završili petogodišnji institucionalni ciklus sveučilišnog integriranoga filozofsko-teološkog studija i položili sve ispite predviđene studijskim programom uključujući završni, diplomski ispit,
* *licencijat u teologiji* (*Licentiatus in Sacra Theologia*)onim studentima koji su pohađali i završili dvogodišnji specijalistički ciklus, položili sve ispite predviđene studijskim programom uključujući završni, licencijatski ispit te uspješno javno obranili licencijatski rad,
* *doktorat u teologiji* (*Doctoratus in Sacra Theologia*)onim studentima koji su završili doktorski ciklus, položili sve ispite predviđene studijskim programom, napisali i uspješno javno obranili doktorsku disertaciju i objavili je u cijelosti ili dijelom, u skladu s propisima ovog Statuta i posebnog Pravilnika.

§ 2. Akademski stupnjevi magisterija, licencijata i doktorata jednaki su kanonskim stupnjevima određenima u čl. 45.-52. apostolske konstitucije *Veritatis gaudium*.

## 2. Akademski nazivi

**Članak 53.**

§ 1. Nakon završetka studija stječu se akademski nazivi i stupnjevi koji imaju crkveno pravnu i građanskopravnu vrijednost.

§ 2. Nakon završetka Sveučilišnog integriranoga filozofsko-teološkog studija stječe se akademski naziv sveučilišni magistar/magistra teologije. Kratica je tog naziva univ. *mag. theol.* i stavlja se iza imena i prezimena osobe.

§ 3. Nakon javne obrane licencijatskog rada i polaganja završnoga licencijatskog ispita postiže se akademski stupanj licencijata iz teologije prema crkvenim propisima. Kratica je tog naziva *lic. theol.* i stavlja se ispred imena i prezimena osobe.

§ 4. Nakon završetka Sveučilišnoga doktorskog studija stječe se akademski stupanj doktora teologije iz humanističkih znanosti. Kratica je tog naziva *dr. sc. human.* i stavlja se ispred imena i prezimena osobe.

## 4. Oduzimanje akademskog naziva ili stupnja

**Članak 54.**

§ 1. Akademski naziv ili stupanj oduzima se ako se utvrdi da je stečen protivno propisima i uvjetima za njegovo stjecanje, grubim kršenjem pravila studija ili ako se utvrdi da je završni rad plagijat ili krivotvorina.

§ 2. Akademski naziv ili stupanj oduzima Fakultetsko vijeće prema postupku propisanom posebnim Pravilnikom Fakulteta.

## 5. Počasni doktorat

**Članak 55.**

§ 1. Fakultet može za dodjelu naziva počasni doktor teologije (*doctor theologiae honoris causa*) predložiti osobe koje su izrazito zaslužne za razvitak filozofsko-teološke znanosti, kao i teologiji srodnih znanosti, odnosno osobe zaslužne za širenje i svjedočenje kršćanskih i općeljudskih vrjednota.

§ 2. Prije početka postupka stjecanja počasnog doktorata potrebno je uz suglasnost velikoga kancelara dobiti *nihil* *obstat* Dikasterija za kulturu i obrazovanje u skladu s propisima čl. 51. apostolske konstitucije *Veritatis gaudium* te čl. 40. *Provedbenih odredbi Kongregacije za katolički odgoj za vjerno provođenje apostolske konstitucije Veritatis gaudium*. Daljnji postupak stjecanja počasnog doktorata određuje se Statutom Sveučilišta i posebnim Pravilnikom Sveučilišta.

## 6. *Professor emeritus*

**Članak 56.**

 § 1. Istaknutom umirovljenom nastavniku Fakultet može dodijeliti počasni naslov *professor emeritus.*

 § 2. Počasni naslov *professora emeritusa* dodjeljuje Fakultetsko vijeće bez provođenja javnog natječaja zaslužnim redovitim profesorima u trajnom izboru i redovitim profesorima u mirovini, koji su se posebno istaknuli svojim znanstvenim radom te ostvarili međunarodni ugled.

 § 3. Prijedlog za dodjelu počasnog zvanja i dodjele titule *professor emeritus* podnosi dekan Fakulteta.

 § 4. Prijedlog mora sadržavati životopis predloženog profesora s opisom njegova nastavnog i znanstvenog rada te obrazloženje njegova iznimnog doprinosa.

 § 5. Fakultetsko vijeće imenuje povjerenstvo od najmanje tri člana iz reda redovitih profesora, koje će razmotriti prijedlog i dati svoje mišljenje s prijedlogom.

 § 6. Konačnu odluku o dodjeljivanju počasnog naslova professora emeritusa na temelju mišljenja i prijedloga povjerenstva iz prethodnog stavka ovog članka donosi Fakultetsko vijeće.

# VIII. STRUČNE SLUŽBE

## 1. Tajništvo

**Članak 57.**

§ 1. Tajništvo Fakulteta osnovna je ustrojbena jedinica za obavljanje stručno-administrativnih, tehničkih i pomoćnih poslova.

§ 2. U okviru Tajništva djeluju stručne službe. Rad stručnih službi propisan je posebnim Pravilnikom Fakulteta.

§ 3. Tajništvo Fakulteta usklađuje, odnosno obavlja:

* stručno-administrativne poslove povezane sa znanstvenoistraživačkim radom, evidencijom, pripremama, izvođenjem nastave,
* poslove koji se odnose na provođenje studija i potrebe studenata,
* poslove koji se odnose na međunarodnu suradnju,
* financijsko-knjigovodstvene poslove i materijalno poslovanje Fakulteta i,
* poslove koji se odnose na gradnju i održavanje,
* opće i pravne poslove Fakulteta,
* poslove koji se tiču informacijsko-komunikacijske tehnologije,
* pomoćne i tehničke poslove,
* druge poslove potrebne za uspješan rad Fakulteta utvrđene ovim Statutom i drugim općim aktima Fakulteta.

## 2. Knjižnica

**Članak 58.**

§ 1. Fakultet ima Knjižnicu s knjigama, časopisima i pomagalima za predavanja i za znanstveni rad.

§ 2. Fakultetsku Knjižnicu čine dvije udružene knjižnice: Knjižnica bivše Teologije u Splitu i Knjižnica bivše Franjevačke teologije u Makarskoj.

§ 3. Prava korištenja i obveze knjižnica bivših učilišta iz § 2. ovoga članka uređuju se posebnim Pravilnikom Fakulteta.

§ 4. Izvorna vlasnička i osnivačka prava nad tim knjižnicama ostaju neokrnjena.

§ 5. Knjižnicom upravlja voditelj Knjižnice, a u radu mu pomaže diplomirani knjižničar. Cjelokupan rad odvija se u suradnji s Povjerenstvom za Knjižnicu.

§ 6. Uvjeti izbora, prava i obveze voditelja Knjižnice i diplomiranog knjižničara te način rada Povjerenstva za Knjižnicu uređuju se posebnim Pravilnikom Fakulteta.

## 3. Izdavačka djelatnost

**Članak 59.**

§ 1. Fakultet ima Izdavačku djelatnost, koja priređuje znanstvene i stručne publikacije u koju su uključeni znanstveni časopisi *Crkva u svijetu* i *Služba Božja*.

§ 2. U Izdavačkoj djelatnosti djeluju voditelj i stručni suradnik. Cjelokupan rad urednika, voditelja i stručnih suradnika odvija se u suradnji s Povjerenstvom za izdavaštvo.

§ 3. Uvjete izbora, prava i obveze glavnih urednika časopisa, uredničkoga i znanstvenoga vijeća časopisa, djelatnika, članova Izdavačke djelatnosti te Povjerenstva za izdavaštvo određuju se posebnim Pravilnikom Fakulteta i Ugovorima o statusu časopisa.

## 4. Arhiv

**Članak 60.**

§ 1. Fakultet ima Arhiv, kojim upravlja tajnik Fakulteta, a u radu mu može pomagati osoba koju iz reda zaposlenika u stalnom radnom odnosu, na prijedlog dekana, imenuje Fakultetsko vijeće.

§ 2. Rad u Arhivu te korištenje arhivskoga gradiva Fakulteta uređeni su posebnim Pravilnikom Fakulteta.

# IX. FINANCIRANJE I FINANCIJSKO POSLOVANJE

## 1. Sredstva za rad

**Članak 61.**

§ 1. Financijska sredstva za obavljanje djelatnosti Fakulteta ostvaruju se:

* iz sredstava Proračuna Republike Hrvatske,
* iz projekata, zaklada, fondova, donacija,
* proračuna županija, gradova i općina,
* iz vlastitih prihoda ostvarenih od školarina, znanstvenih, istraživačkih, umjetničkih i stručnih projekata, znanstvenih i stručnih elaborata, ekspertiza, nakladničke djelatnosti i drugih djelatnosti,
* iz zaklada donacija i pomoći,
* iz prihoda od imovine, ostvarene dobiti trgovačkih društava i drugih pravnih osoba sukladno Zakonu,
* iz izravnih ulaganja pojedinaca, trgovačkih društava i drugih pravnih osoba te ostalih izvora,
* iz izvora biskupija Metropolije i Franjevačke provincije.

§ 2. Izvori financiranja djelatnosti Fakulteta ne smiju utjecati na slobodu i neovisnost njegova znanstvenog i nastavnog rada.

§ 3. Vlastiti prihodi mogu se ostvarivati samo djelatnostima koje ne štete ostvarenju osnovnih zadaća Fakulteta.

**Članak 62.**

Fakultet može osnovati zakladu:

* za poticanje istraživanja,
* za objavljivanje vrijednih knjiga,
* za izvođenje nastavnih projekata ili nagrađivanje vrijednih radova, - za stipendiranje studenata i nastavnika.

## 2. Financijsko poslovanje

**Članak 63.**

§ 1. Financijsko poslovanje vodi dekan. U tom mu pomažu Računovodstvena služba Fakulteta i Povjerenstvo za materijalno-financijsko poslovanje.

§ 2. Povjerenstvo za materijalno-financijsko poslovanje brine se o pribavljanju sredstava za poslovanje Fakulteta, surađuje u donošenju i provedbi proračuna, izradi završnog računa i financijskih izvješća te vrši unutrašnju kontrolu materijalno-financijskog poslovanja, donosi prijedlog financijskog poslovanja, koje potvrđuje Fakultetsko vijeće.

§ 3. Računovodstvena služba i Povjerenstvo za materijalno-financijsko poslovanje rukovode se odgovarajućim pravnim propisima Republike Hrvatske i posebnim Pravilnikom Fakulteta.

**Članak 64.**

§ 1. Fakultet izrađuje proračun za vlastite organizacijske jedinice i projekte kojim se jamči akademska sloboda svakog nastavnika zaposlenog na znanstveno-nastavnom i umjetničko-nastavnom radnom mjestu. Voditeljima organizacijskih jedinica i voditeljima projekata jamči se sloboda upravljanja odnosnim sredstvima proračuna u skladu sa zakonom, Statutom i općim aktima Sveučilišta.

§ 2. Fakultet samostalno raspolaže vlastitim prihodima ostvarenim na tržištu. Postotak iznosa od ostvarenih bruto prihoda od školarina, znanstvenih, istraživačkih, umjetničkih i stručnih projekata, znanstvenih i stručnih elaborata i stručnih ekspertiza te najma prostora Fakultet raspoređuje u proračun Sveučilišta u visini propisanoj aktima Sveučilišta.

# X. ODNOSI S DRUGIM FAKULTETIMA I INSTITUTIMA

## 1. Osnivanje

**Članak 65.**

§ 1. Fakultet može zatražiti od Dikasterija osnivanje odsjeka - instituta u skladu sa crkvenim propisima i pravnim propisima Republike Hrvatske.

§ 2. Odsjeci – instituti trebaju biti povezani s Fakultetom afilijacijom ili agregacijom ili inkorporacijom ili drugim oblicima povezanosti, o čemu odlučuje Dikasterij za kulturu i obrazovanje (usp. *Veritatis gaudium*, čl. 63-65, *Istruzione sugli Istituti Superiori di Scienze Religiose*, čl. 4).

## 2. Suradnja s drugim Fakultetima i središtima znanstvenog istraživanja

**Članak 66.**

Fakultet na znanstvenoj i nastavnoj razini surađuje s drugim fakultetima Sveučilišta u Splitu te posebno s drugim katoličkim bogoslovnim fakultetima u Republici Hrvatskoj i u inozemstvu.

**Članak 67.**

§ 1. Na temelju ugovorā o suradnji Fakultet njeguje i razvija suradnju sa središtima nastavnog i znanstvenog istraživanja u inozemstvu preko međunarodnih programa razmjene studenata, nastavnika i nenastavnog osoblja, zajedničkim znanstvenim istraživanjima i objavljivanjem znanstvenih radova kao i organizacijom i sudjelovanjem na znanstvenim projektima i znanstvenim skupovima.

§ 2. Suradnja s drugim Fakultetima i znanstvenim središtima uređena je posebnim Pravilnikom Sveučilišta u Splitu.

# XI. VREDNOVANJE

**Članak 68.**

§ 1. Sustav osiguravanja i unaprjeđivanja kvalitete na Fakultetu provodi se u skladu s propisima kojima se uređuje osiguravanje kvalitete u visokom obrazovanju i znanosti te obuhvaća:

* praćenje provedbe strategije razvoja Fakulteta
* provedba postupka unutarnjeg osiguravanja i unaprjeđivanja kvalitete
* praćenje i unaprjeđivanje kvalitete studijskih programa
* praćenje i unaprjeđivanje metoda učenja, poučavanja i vrednovanja na studijima
* praćenje i unaprjeđivanje ostvarivanja ishoda učenja studenata
* praćenje i unaprjeđivanje znanstvene produktivnosti nastavnika
* praćenje i unaprjeđivanje stručnog rada nastavnika
* praćenje i unaprjeđivanje rada zaposlenika stručnih službi
* praćenje i unaprjeđivanje drugih aktivnosti koje Fakultet obavlja.

§ 2. Osiguravanje i unaprjeđenje kvalitete na Fakultetu provodi se putem posebne ustrojstvene jedinice – Ureda za osiguravanje i unaprjeđivanje kvalitete visokog obrazovanja (u daljnjem tekstu: Ured) u sastavu Tajništva Fakulteta.

§ 3. Ustrojstvena jedinica iz prethodnog stavka, Fakultetskom vijeću jednom godišnje podnosi izvješće o svom radu.

§ 4. Fakultet donosi posebni opći akt kojim se pobliže određuje sustav osiguravanja i unapređivanja kvalitete na Fakultetu.

# XII. FUNKCIONALNA INTEGRACIJA

**Članak 70.**

§ 1. Sveučilište i njegove sastavnice mogu u cilju funkcionalne integracije Sveučilišta, odnosno što kvalitetnije organizacije i racionalizacije korištenja ljudskih i materijalnih resursa, temeljem posebnog sporazuma, organizirati obavljanje zajedničkih stručnih, logističkih i pomoćno-tehničkih poslova.

§ 2. Sveučilište i njegove sastavnice mogu u cilju funkcionalne integracije i organiziranja nastave te zadovoljavanja akreditacijskih uvjeta, odnosno što kvalitetnije organizacije i racionalizacije korištenja ljudskih i materijalnih resursa u izvođenju nastavnih aktivnosti, temeljem posebnog sporazuma, obavljati ustupanje i zamjenu zaposlenika (unutarnja suradnja).

# XIII. PRIJELAZNE I ZAVRŠNE ODREDBE

**Članak 71.**

§ 1. Opći akti Fakulteta moraju biti usklađeni s odredbama Zakona, Statuta Sveučilišta u Splitu i ovoga Statuta najkasnije 6 (šest) mjeseci od dana stupanja na snagu ovog Statuta.

§ 2. Do donošenja općih akata prema odredbama ovog Statuta primjenjivat će se postojeći opći akti, osim odredaba koje su u suprotnosti sa zakonom, Statutom Sveučilišta i ovim Statutom.

§ 3. Dekan, prodekani i voditelji ustrojbenih jedinica, nastavnici i članovi povjerenstva i odbora izabrani po prije važećim propisima nastavljaju s radom do isteka mandata na koji su izabrani.

**Članak 72.**

Stupanjem na snagu ovog Statuta dokida se prethodni Statut.

**Članak 73.**

Ovaj Statut stupa na snagu osmoga dana od objave na oglasnoj ploči Fakulteta, a nakon što ga odobri Dikasterij te Senat Sveučilišta u Splitu.

**Članak 74.**

 Izmjene i dopune ovog Statuta donose se i odobravaju na isti način kao i ovaj Statut.

KLASA: 011-04/23-02/00001

UR.BROJ: 2181-203-02-01-23-1

 DEKAN:

 Izv. prof. dr. sc. Šimin Bilokapić

Fakultetsko vijeće usvojilo je Odluku (KLASA: 029-06/23-06/00001 UR. BROJ: 2181-203-02-01-23-0065) kojom se donosi Statut Katoličkog bogoslovnog fakulteta Sveučilišta u Splitu na svojoj Sedmoj redovitoj sjednici održanoj 20. travnja 2023. godine. Senat Sveučilišta u Splitu donio je Odluku ( KLASA: 029-03/23-01/08 URBROJ: 2181-202-3-01-38) kojom se daje suglasnost na Odluku Fakultetskog vijeća Katoličkog bogoslovnog fakulteta Sveučilišta u Splitu o donošenju Statuta Katoličkog bogoslovnog fakulteta Sveučilišta u Splitu na svojoj 84. sjednici održanoj 31. svibnja 2023. godine. Dikasterij za kulturu i obrazovanje odobrio je Statuta Katoličkog bogoslovnog fakulteta Sveučilišta u Splitu dekretom N.Prot.06186/2023/E-388/2020 dana 8. studenog 2023. godine.

|  |
| --- |
| Fakultetsko vijeće usvojilo je Odluku (KLASA: 029-06/25-06/00001 UR. BROJ: 2181-203-02-01-25---) kojom se donose Izmjene i dopune Statuta Katoličkog bogoslovnog fakulteta Sveučilišta u Splitu na svojoj -- redovitoj sjednici održanoj --. -- 2025. godine. Senat Sveučilišta u Splitu donio je Odluku ( KLASA: 029-03/25-01/08 URBROJ: 2181-202-3-01---) kojom se daje suglasnost na Odluku Fakultetskog vijeća Katoličkog bogoslovnog fakulteta Sveučilišta u Splitu o donošenju Izmjena i dopuna Statuta Katoličkog bogoslovnog fakulteta Sveučilišta u Splitu na svojoj --. sjednici održanoj --. -- 2025. godine. Dikasterij za kulturu i obrazovanje odobrio je Statuta Katoličkog bogoslovnog fakulteta Sveučilišta u Splitu dekretom N.Prot.-- dana --. -- 2025. godine. |

Sadržaj

[Povijesni osvrt 2](#_Toc191972044)

[I. OPĆE ODREDBE 3](#_Toc191972045)

[1. Ime 3](#_Toc191972046)

[2. Narav 3](#_Toc191972047)

[3. Djelatnost 3](#_Toc191972048)

[4. Opći akti 4](#_Toc191972049)

[5. Grb, pečat, Dan Fakulteta 4](#_Toc191972050)

[II. AKADEMSKA ZAJEDNICA, NJEZINA UPRAVA I UNUTARNJI USTROJ FAKULTETA 4](#_Toc191972051)

[1. Veliki kancelar 5](#_Toc191972052)

[2. Veliki vicekancelar 6](#_Toc191972053)

[3. Dekan 6](#_Toc191972054)

[4. Prodekani 9](#_Toc191972055)

[5. Fakultetsko vijeće 9](#_Toc191972056)

[6. Stalna i povremena povjerenstva 10](#_Toc191972057)

[7. Unutarnji ustroj 11](#_Toc191972058)

[III. ZNANSTVENICI, NASTAVNICI I SURADNICI 11](#_Toc191972059)

[1. Radna mjesta na Fakultetu 11](#_Toc191972060)

[2. Broj nastavnika 11](#_Toc191972061)

[3. Uvjeti i postupak izbora na odgovarajuća radna mjesta 12](#_Toc191972062)

[4. Prava i obveze nastavnika i suradnika 12](#_Toc191972063)

[5. Rad izvan Fakulteta 13](#_Toc191972064)

[6. Trajanje službe na Fakultetu 13](#_Toc191972065)

[7. Stegovna odgovornost 13](#_Toc191972066)

[8. Udaljavanje nastavnika s Fakulteta 13](#_Toc191972067)

[IV. STUDENTI 14](#_Toc191972068)

[1. Stjecanje statusa studenta 14](#_Toc191972069)

[2. Uvjeti upisa 14](#_Toc191972070)

[3. Prava i obveze studenata 15](#_Toc191972071)

[4. Stegovna odgovornost studenata 15](#_Toc191972072)

[5. Prestanak statusa studenta 16](#_Toc191972073)

[V. SLUŽBENICI I NAMJEŠTENICI 16](#_Toc191972074)

[1. Zajedničke odredbe 16](#_Toc191972075)

[2. Glavni tajnik Fakulteta i voditelj Općih i pravnih poslova 16](#_Toc191972076)

[VI. STUDIJI 17](#_Toc191972077)

[1. Zajedničke odredbe 17](#_Toc191972078)

[2. Ciklusi studija 17](#_Toc191972079)

[3. Glavni i pomoćni obvezni predmeti, izborni predmeti i seminari 17](#_Toc191972080)

[4. Sveučilišni doktorski studij 18](#_Toc191972081)

[5. Ispiti 19](#_Toc191972082)

[6. Ostale odredbe 19](#_Toc191972083)

[7. Pastoralna godina 19](#_Toc191972084)

[VII. AKADEMSKI STUPNJEVI I NAZIVI 19](#_Toc191972085)

[1. Akademski stupnjevi 19](#_Toc191972086)

[2. Akademski nazivi 20](#_Toc191972087)

[4. Oduzimanje akademskog naziva ili stupnja 20](#_Toc191972088)

[5. Počasni doktorat 20](#_Toc191972089)

[6. *Professor emeritus* 21](#_Toc191972090)

[VIII. STRUČNE SLUŽBE 21](#_Toc191972091)

[1. Tajništvo 21](#_Toc191972092)

[2. Knjižnica 21](#_Toc191972093)

[3. Izdavačka djelatnost 22](#_Toc191972094)

[4. Arhiv 22](#_Toc191972095)

[IX. FINANCIRANJE I FINANCIJSKO POSLOVANJE 22](#_Toc191972096)

[1. Sredstva za rad 22](#_Toc191972097)

[2. Financijsko poslovanje 23](#_Toc191972098)

[X. ODNOSI S DRUGIM FAKULTETIMA I INSTITUTIMA 23](#_Toc191972099)

[1. Osnivanje 23](#_Toc191972100)

[2. Suradnja s drugim Fakultetima i središtima znanstvenog istraživanja 23](#_Toc191972101)

[XI. VREDNOVANJE 24](#_Toc191972102)

[XII. FUNKCIONALNA INTEGRACIJA 24](#_Toc191972103)

[XIII. PRIJELAZNE I ZAVRŠNE ODREDBE 24](#_Toc191972104)